b'\n_START_ARTICLE_\nLe chasseur maudit\n_START_PARAGRAPH_\nLe chasseur maudit (Zakleti lovec) je simfoni\xc4\x8dna pesnitev francoskega skladatelja C\xc3\xa9sarja Francka._NEWLINE_Delo je nastalo leta 1882 na podlagi B\xc3\xbcrgerjeve balade Divji lovec (nem\xc5\xa1ko Der Wilder J\xc3\xa4ger). Balada pripoveduje o srednjeve\xc5\xa1kem renskem grofu, ki se v nedeljo odpravi na lov v gozd, navkljub prestra\xc5\xa1enim pogledom vernikov in ogla\xc5\xa1anju cerkvenih zvonov, ki so grofa opozarjali na dol\xc5\xbenost nedeljskega po\xc4\x8ditka. Grof se v gozdu izgubi, konj pa se nenadoma ustavi in upira nadaljevanju poti, lovski rog izgubi ves zvok. Nato se iz onostranstva zasli\xc5\xa1i glas, ki grofa prekolne. Grof se ves prestra\xc5\xa1en in ovit v plamene spusti v dir s svojim konjem, krdelo demonov pa ga bo preganjalo do sodnega dne._NEWLINE_Delo zahteva obi\xc4\x8dajno orkestracijo, torej godala, od pihal dve flavti, pikolo, dva sopranska klarineta (ugla\xc5\xa1ena v B), dve oboi in \xc5\xa1tiri fagote, od trobil \xc5\xa1tiri trobente, \xc5\xa1tiri rogove, tri pozavne in tubo, od tolkal pa pavke, veliki boben, zvonove in triangel. Za posebno barvitost so bistveni zvonovi in trobila. Ponavljajo\xc4\x8di se klici trobil igrajo pomembno vlogo skozi celotno delo: sprva se ogla\xc5\xa1ajo v kvartah, nato se ponavljajo vedno hitreje, intervali pa se vedno bolj zmanj\xc5\xa1ujejo._NEWLINE_V delu se lahko opazi vpliv Lisztovih simfoni\xc4\x8dnih pesnitev, v manj\xc5\xa1i meri tudi Berliozovih in von Webrovih del. Ob\xc4\x8dinstvo je krstno izvedbo dela 31. marca 1883 v Narodnem zdru\xc5\xbeenju v Parizu izjemno dobro sprejelo.'